Formaður VR segir að launahækkanir forstjóra bæti samningsstöðu verkalýðsfélaga í haust. Verkalýðsfélögin muni ekki láta bjóða sér siðrof í íslensku samfélagi.
Fréttastofan tók í gær saman laun forstjóra nokkurra opinberra fyrirtækja. Þar kom meðal annars fram að árslaun forstjóra Orkuveitu Reykjavíkur hækkuðu um tæpar 7 milljónir króna, forstjóra Icelandair um 22 milljónir króna og forstjóra Símans um níu og hálfa milljón króna.
Orkuveita Reykjavíkur segir að forstjórinn hafi fengið eingreiðslu sem nam 3 milljónum króna í fyrra. Sé eingreiðslan dregin frá hafi hækkanir á launum hans ekki verið umfram vísitöluhækkanir síðustu tvö ár. Þá segir Landsvirkjun að laun forstjóra, sem í fyrra námu 43 miljlónum króna, skýrist að hluta til af breyttu gengi bandaríkjadals.
Laun margra forstjóra hafa hækkað sem um nemur margföldum algengum árslaunum félaga í Eflingu og VR.
Kjaraviðræður eru framundan og Ragnar Þór Ingólfsson, formaður VR, segir að þessar fréttir horfi illa við verkalýðshreyfingunni.
við erum í sjálfu sér bara að safna í sarpinn fyrir haustið og það er náttúrulega mjög dapurlegt að heyra þennan söng fara aftur af stað, að að lítið sem ekkert svigrúm sé til launahækkana á almennum vinnumarkaði þegar efsta lag samfélagsins telur að svigrúmið sé nægjanlegt fyrir það sjálft.
Stríðsátök og heimsfaraldur flæki komandi kjaraviðræður og þessar fregnir sendi skýr skilaboð inn í kjaraveturinn.
samtök atvinnulífsins sannfærðu okkur um það að þetta myndi ekki fara eins og þetta er að fara núna. það gekk lengi vel að það væri almennt samkomulag um það að það þyrfti að hækka lægstu launin, svo springur þetta allt í andlitið á okkur eins og við erum að sjá núna - það mun allavega setja okkur í betri samningsstöðu í haust. ég trúi því.
það sem mun skipta mestu máli er að við höfum fólkið á bakvið okkur og við munum ekki láta bjóða okkur siðrof í íslensku samfélagi.

Formaður VR segir að fréttir af launahækkunum forstjóra leggist illa í verkalýðsfélögin en bæti samningsstöðu þeirra í kjaraviðræðum sem framundan eru. 